MEĐUNARODNI DAN MLADIH: adekvatna naknada za rad, kvalitetan i stabilan posao te riješeno stambeno pitanje osnovni uvjeti ostanka mladih u Varaždinu

Povodom Međunarodnog dana mladih koji se obilježava 12. kolovoza, Udruga mladih Varaždinski underground klub želi ukazati na kompleksnije izazove s kojima će se mladi suočiti kao posljedicom COVID-19 krize. Grad Varaždin pokazao je da je spreman podržati razvijanje programskih aktivnosti vezanih za mlade, no iz Udruge mladih V.U.K. ističu da će se mladi na području Varaždina, kao i u ostatku Hrvatske, u narednom razdoblju suočiti s izazovima u tri područja: zapošljavanje, stanovanje i mentalno zdravlje. U obzir su uzete ispitane potrebe mladih u Varaždinu i regiji (2019.) i relevantni dokumenti na međunarodnoj razini: <https://www.oecd.org/coronavirus/policy-responses/youth-and-covid-19-response-recovery-and-resilience-c40e61c6/>; <https://www.youthforum.org/sites/default/files/publication-pdfs/blueprint.pdf>.

1. ZAPOŠLJAVANJE

Iako je stopa nezaposlenosti u Varaždinu i regiji najniža kada se uspoređuje s ostatkom Hrvatske, naknada za rad je daleko najmanja. Erasmus+ istraživanje iz 2019. pokazalo je da je mladima u Varaždinu **za ostanak u gradu najbitnije primiti adekvatnu naknadu za rad, kvalitetan i stabilan posao te riješeno stambeno pitanje** (u vidu subvencioniranja podstanarstva, stanovi za mlade, vlastita nekretnina). Vezano za situaciju nakon COVID-19 krize, mladi generalno nisu u velikom zdravstvenom riziku poput osoba starije životne dobi, no poremećaji u mogućnostima zapošljavanja kao posljedica gospodarskog pada vjerojatno će staviti ovu generaciju mladih u težak položaj pri pronalasku i održavanju kvalitetnih radnih mjesta i prihoda.

1. STANOVANJE

Mladi Hrvati\_ce i dalje su u europskom vrhu kada je riječ o postotku mladih koji još uvijek žive sa svojim roditeljima do prosječno 31,5 godine (mladi muškarci odlaze u prosjeku s 33,6 godina). Prosjek odlaska od roditelja u EU je 25,9 godina, a najranije domove napuštaju Šveđani\_ke u prosjeku sa 17,8 godina. Osim kulturološkog nasljeđa, važniji čimbenik je **nepostojanje konkretnih stambenih politika za mlade**. Kada uzmemo u obzir visok postotak prekarnog rada kod mladih (kratkoročni ugovori) u usporedbi s ostalim zemljama EU-a, mladi nisu kreditno sposobni niti bi to trebala biti jedina stambena politika koja targetira mlade. Stanovanje mladima već sada predstavlja velik izazov zbog sljedećih elemenata: **niski prihodi i visoka cijena najma stana** (dugoročni najam), **nekvalitetni uvjeti rada** (kratkoročni ugovori) i **dugoročna nestabilnost što smanjuje kreditnu sposobnost mladih**, **nepostojanje stanova za mlade** (s kategorijama ovisno o materijalnom položaju), **rastuća *airbnbizacija* smještajnih kapaciteta u gradu** (pogotovo centra) što posljedično diže cijenu dugoročnog najma i opustošuje centar.

1. MENTALNO ZDRAVLJE

Globalno OECD-ovo istraživanje pokazalo je da će društveno distanciranje i izolacija povećati razinu stresa, anksioznih poremećaja i osjećaja usamljenosti. U sklopu Erasmus+ istraživanja 2019. **više od 72% mladih u Varaždini i regiji** odgovorili su da bi koristili usluge besplatnog psihološkog savjetovanja. S time da moramo na umu imati da su mladi heterogena skupina te će najranjiviji biti u još nepovoljnijem položaju, pogotovo kada je u pitanju jednak pristup uslugama.

LOKALNI PLAN OPORAVKA

Neupitno je da će mladi u narednom razdoblju biti pogođeni krizom kao posljedicom pandemije. Da bismo spriječili odlazak mladih i dugoročno stvorili kvalitetne uvjete života za mlade u gradu, V.U.K. predlaže sljedeće smjernice (tzv. *lokalni plan oporavka*):

1. osigurati dugoročne i stabilne ugovore o radu od strane poslodavaca\_ki, sa sve većom destimulacijom prekarnog rada
2. prenamijeniti prazne gradske i državne prostore u *co-working* prostore bez plaćanja najma, što će rasteretiti mlade (društvene) poduzetnike\_ice, civilno društvo, *freelancere* itd.
3. u Strategiji razvoja Grada Varaždina za razdoblje nakon 2020. osigurati sljedeće aktivnosti: izrada kvalitetnog istraživanja o izazovima i potrebama stanovanja za mlade (najkasnije do prve polovice 2021.), izrada akcijskog plana kao odgovora na istražene izazove i potrebe stanovanja za mlade (najkasnije do kraja 2021.), provedba akcijskog plana
4. subvencionirati najam stana mladim osobama i mladim obiteljima sukladno visini prihoda
5. osigurati kontinuirano financiranje programskih aktivnosti i usluga koje će ciljati mentalno zdravlje mladih
6. odmaknuti se od projektnog kratkoročnog prema programskom dugoročnom financiranju aktivnosti koje su usmjerene prema mladima